Projektas

**ROKIŠKIO RAJONO SAVIVALDYBĖS TARYBA**

**S P R E N D I M A S**

**DĖL PRITARIMO RENGTI ROKIŠKIO RAJONO SAVIVALDYBĖS TERITORIJOJE ESANČIŲ GYVENAMŲJŲ VIETOVIŲ RIBŲ TIKSLINIMO IR KEITIMO PLANUS**

2016 m. rugsėjo 23 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo Nr. X-1722 16 straipsnio 2 dalies 34 punktu, Lietuvos Respublikos teritorijos administracinių vienetų ir jų ribų įstatymu Nr. I-558 Administracinių vienetų ir gyvenamųjų vietovių teritorijų ribų ir pavadinimų taisyklėmis, patvirtintomis Lietuvos Respublikos Vyriausybės 1996 m. birželio 3 d. nutarimu Nr. 651 „Dėl administracinių vienetų ir gyvenamųjų vietovių teritorijų ribų ir pavadinimų tvarkymo“ bei atsižvelgdama į gyventojų prašymus registruojant nekilnojamąjį turtą,

Rokiškio rajono savivaldybės taryba n u s p r e n d ž i a:

Pritarti rengti Rokiškio rajono savivaldybės teritorijoje esančių gyvenamųjų vietovių ribų tikslinimo ir keitimo planus, kuriuose būtų nustatytos ar keistos gyvenamųjų vietovių teritorijų ribos, atliekant gyvenamųjų vietovių teritorijų ribų pažymėjimą plane, naudojantis ortofotografinio žemėlapio su georeferencinio pagrindo informacija ir nekilnojamojo turto kadastrinio žemėlapio informacija. Planavimo organizatorius – administracijos direktorius.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Danguolė Dagienė

**SPRENDIMO PROJEKTO „DĖL ROKIŠKIO RAJONO SAVIVALDYBĖS TERITORIJOJE ESANČIŲ GYVENAMŲJŲ VIETOVIŲ RIBŲ TIKSLINIMO IR KEITIMO PLANAMS RENGTI PRITARIMO“ AIŠKINAMASIS RAŠTAS**

**Parengto sprendimo projekto tikslai ir uždaviniai:** parengus Rokiškio rajono savivaldybės teritorijoje esančių gyvenamųjų vietovių ribų tikslinimo ir keitimo planus bus nustatytos Rokiškio rajono savivaldybės miestų, miestelių ir kaimų teritorijos ribos. Šių gyvenamųjų vietovių ribų nustatymas sudarys sąlygas tinkamai administruoti nekilnojamąjį turtą, tiksliai deklaruoti gyvenamąją vietą, efektyviai suteikti adresus.

**Šiuo metu esantis teisinis reglamentavimas**: Lietuvos Respublikos vietos savivaldos įstatymas, Lietuvos Respublikos teritorijos administracinių vienetų ir jų ribų įstatymas, Administracinių vienetų ir gyvenamųjų vietovių teritorijų ribų ir pavadinimų taisyklės, patvirtintos Lietuvos Respublikos Vyriausybės 1996 m. birželio 3 d. nutarimu Nr. 651 „Dėl administracinių vienetų ir gyvenamųjų vietovių teritorijų ribų ir pavadinimų tvarkymo“.

**Sprendimo projekto esmė:** Rokiškio miesto ir Rokiškio rajono teritorijoje esančių miestų, miestelių ir kaimų ribos yra nepatvirtintos (sąlyginės) ir daugeliu atveju nesutampa su namų valdų ir žemės sklypų ribomis, stabiliais kraštovaizdžio kompleksais ir objektais, vandens telkiniais, keliais, gatvėmis, geležinkeliais ir kitais objektais, kertasi su registruojamų ar jau įregistruotų Nekilnojamojo turto registre žemės sklypų ribomis. Esant tokiai situacijai, institucijoms formuojančioms nekilnojamuosius daiktus tampa neaišku, kuriai gyvenamajai vietovei priskirti suformuotą žemės sklypą, taip pat iškyla problemos gyventojams registruojant nekilnojamąjį turtą Nekilnojamojo turto registre, nustatant jo vertes, todėl būtina parengt Rokiškio rajono savivaldybės teritorijoje esančių gyvenamųjų vietovių ribų patikslinimo ir keitimo planus.

**Galimos pasekmės, priėmus siūlomą tarybos sprendimo projektą:**

**teigiamos –** atlikus gyvenamųjų vietovių ribų tikslinimo planus bus sudarytos sąlygos tinkamam nekilnojamojo turto administravimui bei tiksliam gyvenamosios vietos deklaravimui ir adresų suteikimui, nebeliks gyventojų nepasitenkinimo, registruojant nekilnojamąjį turtą.

**neigiamos –** neigiamų pasekmių nebus.

**Finansavimo šaltiniai ir lėšų poreikis: l**ėšos iš Rokiškio rajono savivaldybės patvirtinto biudžeto Architektūros ir paveldosaugos skyriui teritorijų planavimo dokumentams rengti skirtų asignavimų. Tikslus lėšų poreikis paaiškės atlikus viešuosius pirkimus paslaugos atlikimui.

**Suderinamumas su Lietuvos Respublikos galiojančiais teisės norminiais aktais:**

Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Architektūros ir paveldosaugos skyriaus

vedėja Danguolė Dagienė

|  |
| --- |
|  |